Cuneiform Tablet BIN 6 20 (NBC 3858)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma a-šùr-GAL-ma a-na ma-ga-ni-kà qí-bi-ma mì-šu ša ta-áš-pu-ri-ni um-ma a-tí-i-ma ma-ak-na-kam a-pá-té-ma ba-pì-ra-am a-na ší-mì-im a-da-an be-tum ša-áp-li-um ú e-li-ú-um lá i-na ku-nu-ki-a kà-ni-ik a-pu-tum a-dí a-lá-kà-ni be-tám mì-ma ku-nu-ki-a lá ta-pá-té-i ku-nu-ki-a ša-ṣí-ri e-mi-iq-tum ta-bu-tá-ni-ma a-dí u₄-mì-im a-nim sà-aḫ-ra-ku a-pu-tum ki-ma-ma ša-ṣú-ra-tí-ni lu ša-ṣú-ra-ti a-dí e-né-e-a ta-me-ri-ni ki-ma lá a-dí ma-lá ú šé-ni-šu AN.NA ú-šé-bi₄-lá-ki-ni-ma i-dí-nu-ni-ki-ni a ší-a-tí mì-ma lá ú-šé-ba-lá-ki-im iš-tí wa-ar-dí-im DUMU i-ku-nim ú-šé-ba-lá-ki-im mì-šu ša ú-ša-bi₄ i-na be-tim tù-šé-ší-bi₄-ni ú a-na mu-tim ta-li-ki-ni šu-ma me-er-i-ti a-tí-i be-tám ša-ṣí-ri a-dí 10 u₄-me ni-ta-lá-kam mì-ma ša ta-ša-me-i-ni iš-tí ke-na-a-šur té-er-tí-ki li-li-ki-im qí-iš-tám ú ša-ḫi-re-en₆ ku-nu-ki-ma iš-tí ke-na-a-šùr šé-bi₄-li-im